b'\n_START_ARTICLE_\nFaloidinas\n_START_PARAGRAPH_\nFaloidinas \xe2\x80\x93 falotoksinas, aptinkamas \xc5\xbealsvosiose musmir\xc4\x97se (Amanita phalloides)._NEWLINE_Faloidinas jungiasi su aktinu ir blokuoja jo depolimerizacij\xc4\x85, tuo pa\xc5\xbeeisdamas gyv\xc5\xabnines l\xc4\x85steles. Faloidinas prisijungia tarpuose tarp F-aktin\xc4\x85 sudaran\xc4\x8di\xc5\xb3 subvienet\xc5\xb3 ir juos tvirtai sukabina. Taip prisijungdamas faloidinas slopina aktino vienet\xc5\xb3 atskilim\xc4\x85 nuo aktino gij\xc5\xb3 ir jas stabilizuoja.  _NEWLINE_Aptikta, kad faloidinas inhibuoja F-aktino ATP-azin\xc4\xaf aktyvum\xc4\x85._NEWLINE_Faloidinas prisijungdamas prie aktino skatina aktino polimerizacij\xc4\x85 (globulinio aktino jungim\xc4\x85si \xc4\xaf gijas) ir stabilizuoja susidariusias aktino gijas.\n_START_SECTION_\nVeikimas citoplazmoje\n_START_PARAGRAPH_\nFalodino veikimo b\xc5\xabdas priklauso nuo jo koncentracijos l\xc4\x85stel\xc4\x97s viduje. Ma\xc5\xbei kiekiai faloidino citoplazmoje ma\xc5\xbeai polimerizuot\xc4\x85 citoplazmin\xc4\xaf aktin\xc4\x85 bei filamin\xc4\x85 ver\xc4\x8dia jungtis \xc4\xaf polimerizuoto aktino telkinius, bet nepaveikia egzistuojan\xc4\x8di\xc5\xb3 aktino gij\xc5\xb3 pluo\xc5\xa1t\xc5\xb3._NEWLINE_Wehland ir bendradarbiai aptiko, kad didesni faloidino kiekiai sukelia l\xc4\x85steli\xc5\xb3 aktino gij\xc5\xb3 susitraukim\xc4\x85.\n_START_SECTION_\nFaloidinas kaip vizualizavimo \xc4\xafrankis\n_START_PARAGRAPH_\nD\xc4\x97l geb\xc4\x97jimo jungtis su aktinu faloidinas naudojamas tirti F-aktino i\xc5\xa1sid\xc4\x97stymui l\xc4\x85stel\xc4\x97se. Tam faloidinas pa\xc5\xbeymimas fluorescuojan\xc4\x8diomis grup\xc4\x97mis ir \xc4\xafvedamas \xc4\xaf l\xc4\x85steles ar juo paveikiamos sistemos su aktinu, tiriamos in vitro. Prisitvirtindamas prie aktino fluorescencinis faloidinas \xc5\xa1vyt\xc4\x97jimu parodo vietas, kur yra aktino. _NEWLINE_Sukurta didel\xc4\x97s skyros technika F-aktinui aptikti, naudojanti faloidin\xc4\x85, sujungt\xc4\x85 su fluoroforu eozinu, kuris veikia kaip fluorescencin\xc4\x97 \xc5\xbeym\xc4\x97.  _NEWLINE_Fluorescencijos lygis gali b\xc5\xabti panaudotas gijinio aktino kiekiui i\xc5\xa1matuoti, kai naudojami \xc4\xafsotinantys fluorescencinio faloidino kiekiai.  _NEWLINE_Imunofluorescencin\xc4\x97 mikroskopija kartu su faloidino mikroinjekcijomis leid\xc5\xbeia tirti tiesiogines ir netiesiogines citoplazmos aktino funkcijas (Wehland et al., 1977). Tod\xc4\x97l fluorescencinis faloidinas yra patogus \xc4\xafrankis tiriant aktininius tinklus.\n_START_SECTION_\nFaloidino tr\xc5\xabkumai\n_START_PARAGRAPH_\nFaloidinas nepraeina pro l\xc4\x85steli\xc5\xb3 membranas, tod\xc4\x97l jis n\xc4\x97ra patogus tiriant gyvas l\xc4\x85steles. Faloidinu apdorotos l\xc4\x85stel\xc4\x97s patiria jo nuoding\xc4\x85 poveik\xc4\xaf ir da\xc5\xbenai \xc5\xbe\xc5\xabsta.  _NEWLINE_Faloidino poveikis i\xc5\xa1kraipo aktino i\xc5\xa1sid\xc4\x97stym\xc4\x85 l\xc4\x85stel\xc4\x97je - faloidinu apdorotose l\xc4\x85stel\xc4\x97se daugiau aktino b\xc5\xabna susijung\xc4\x99 su plazmin\xc4\x97mis mebranomis. Faloidino mikroinjekcijos \xc4\xaf gyvas l\xc4\x85steles kei\xc4\x8dia ne tik aktino i\xc5\xa1sid\xc4\x97stym\xc4\x85, bet ir l\xc4\x85steli\xc5\xb3 judrum\xc4\x85.\n_START_SECTION_\nFaloidino atradimas\n_START_PARAGRAPH_\nPirmuosius darbus su \xc5\xa1iuo toksinu atliko Nobelio premijos laureatas Heinrichas Vielandas XX a. ketvirtame de\xc5\xa1imtmetyje. Gryn\xc4\x85 faloidin\xc4\x85 i\xc5\xa1skyr\xc4\x97 ir kristalizavo Vielando studentas ir \xc5\xbeentas Feodoras Lynenas (Feodor Lynen) (kuris 1964 m. gavo Nobelio premij\xc4\x85 u\xc5\xbe cholesterolio metabolizmo tyrimus) ir Vielando s\xc5\xabn\xc4\x97nas Ulrichas Vielandas (Ulrich Wieland).'